**Ministru kabineta noteikumu projekta “Grozījumi Ministru kabineta 2011.gada 19.aprīļa noteikumos Nr.312 “Enerģijas lietotāju apgādes un kurināmā pārdošanas kārtība izsludinātas enerģētiskās krīzes laikā un valsts apdraudējuma gadījumā”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Atbilstoši Ministru kabineta 2009. gada 15. decembra instrukcijai Nr. 19 "Tiesību akta projekta sākotnējās ietekmes izvērtēšanas kārtība" un ievērojot anotācijas I sadaļas 2. punkta pašreizējo apjomu, anotācijas kopsavilkums nav nepieciešams. |

|  |
| --- |
| **I. Tiesību akta projekta izstrādes nepieciešamība**  |
| 1. |  Pamatojums | Ekonomikas ministrijas iniciatīva, lai savlaicīgi samazināt enerģētiskās krīzes iestāšanās risku ziemas perioda beigās sakarā ar iespējamu dabasgāzes apgādes sarežģījumu rašanos. Enerģētikas likuma 64.panta pirmā daļa un 73.pants, kā arī Mobilizācijas likuma 9.panta 7.punkta "a" apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada 3.aprīlī Latvijā tika atvērts dabasgāzes tirgus un, ievērojot Enerģētikas likuma 45.panta prasības, tika reorganizēts vertikāli integrētais uzņēmums AS “Latvijas Gāze”, nodalot vienoto dabasgāzes pārvades sistēmas un uzglabāšanas operatoru AS “Conexus Baltic Grid” un sadales sistēmas operatoru AS “Gaso”. Līdz ar to ar dabasgāzes apgādes drošību saistītie jautājumi kļūst pakļauti tirgus regulējumam. Projekts ir izstrādāts ar mērķi nodrošināt dabasgāzes apjoma uzglabāšanu Inčukalna pazemes gāzes krātuvē (turpmāk – krātuve), lai nodrošinātu nepieciešamo izņemšanas jaudu diennaktī no krātuves izsludinātās enerģētiskās krīzes laikā (tehniski nodrošināts nepieciešamais spiediens dabasgāzes izņemšanai no krātuves). Uzglabājamais dabasgāzes apjoms noteikts, izejot no Eiropas Komisijas pētījumu centra *Joint Research Center* 2016. gadā veiktā pētījuma *Joint Risk Assessment of the Gas System of Estonia, Finland, Latvia and Lithuania* (turpmāk – pētījums) un izvēloties scenāriju par neprognozētu spelgoni martā vienas nedēļas laikā, kad Latvijas vidējais patēriņš ir 87,23 MWh (8,2 miljoni kubikmetru) dabasgāzes dienā jeb 610,63 MWh nedēļā (57,4 milj./m3; pētījuma 8.lpp), kā arī ņemot vērā minimāli nepieciešamo dabasgāzes apjomu Inčukalna pazemes gāzes krātuvē, lai nodrošinātu vajadzīgo spiedienu šāda apjoma izņemšanai dienā (atbilstoši grafikam “Gas extraction from Inčukalns underground gas storage” pētījuma 11.lpp. – krātuvē jābūt vismaz 3160 tūkst. MWh (300 milj/m3) aktīvās gāzes; 1. pielikums). Pašlaik spēkā esošo Noteikumu redakcija nosaka vienotā dabasgāzes pārvades un uzglabāšanas sistēmas operatora atbildību tikai par dabasgāzes drošības rezervju uzglabāšanu nodrošināmo lietotāju apgādei, tādējādi pastāv risks saskarties ar būtisku dabasgāzes deficītu iespējamu apgādes krīžu gadījumā apkures sezonas laikā. Noteikumu papildināšana ar normām par nepieciešamo dabasgāzes daudzumu, kuram ir jāatrodas krātuvē noteiktu laika periodu ļaus samazināt ar dabasgāzes apgādi saistītos riskus un novērst situāciju, kad apkures sezonas noslēguma periodā, marta mēnesī, krātuvē var nebūt saglabājies pietiekams dabasgāzes krājumu apjoms un ar to saistītais krātuves darba spiediens, kas nepieciešams Latvijas dabasgāzes patēriņa nodrošināšanai atbilstoši teorētiski iespējamajam maksimāli pieprasītajam apjomam.  Obligāti uzglabājamā aktīvā dabasgāzes daudzuma iesūknēšanu krātuvē nodrošina vienotais dabasgāzes pārvades un uzglabāšanas sistēmas operators AS “Conexus Baltic Grid” ar ekonomiski pamatotiem un tirgus principos balstītiem mehānismiem, ieskaitot izsoles par dabasgāzes nodrošināšanu pārvades sistēmas starpsavienojumā ar Inčukalna pazemes gāzes krātuvi, kas nodrošina atbilstošu spiedienu krātuvē un attiecīgi tehnisko ieejas jaudu pārvades sistēmas starpsavienojumā ar krātuvi. Vienotais pārvades un uzglabāšanas sistēmas operators pirms izsoles veic Noteikumu 12.1punktā minētā apjoma nodrošināšanas ekonomiskā modeļa saskaņojumu ar Ekonomikas ministriju un Sabiedrisko pakalpojumu regulēšanas komisiju.Pēc obligāti uzglabājamā perioda beigām, ar Noteikumu 12.1 punkta ietvaros krātuvē uzglabāto dabasgāzes apjomu, rīcības ierobežojumi nepastāv.Krātuves minimālais dabasgāzes nodrošinājums nepieciešams, lai dabasgāzes tirgus dalībniekiem, atbilstoši krātuves un dabasgāzes pārvades cauruļvadu tehniskajām iespējām un infrastruktūras darba režīmiem, nodrošinātu iespēju savlaicīgi un atbilstošā daudzumā saņemt pieprasīto dabasgāzes apjomu. Iespējamiem iepirkumiem un/vai izsolēm par nepieciešamā minimālā dabasgāzes apjoma nodrošināšanu krātuvē ir jānoslēdzas līdz attiecīgā gada iesūknēšanas sezonas sākumam. Izsoles konkrēts datums tiek publicēts vienotā dabasgāzes pārvades sistēmas un uzglabāšanas operatora mājas lapā. Sakarā ar novecojušu atsauci uz Eiropas Parlamenta un Padomes regulu Nr. 994/2010 (2010. gada 20 oktobris) par gāzes piegādes drošības aizsardzības pasākumiem un Padomes Direktīvas 2004/67/EK atcelšanu, tiek veikti grozījumi Noteikumu 34.1 punktā, aizstājot novecojušo atsauci ar atsauci uz spēkā esošo regulu Eiropas Parlamenta un Padomes regulu (ES) 2017/1938 (2017. gada 25. oktobris) par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010. |
| 3. |  Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, AS “Conexus Baltic Grid”. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabasgāzes lietotāji. |
| 2. | Tiesiskā regulējuma ietekme uz tautsaimniecību un administratīvo slogu | Projekta ieviešanas nodrošinās iespēju izvairīties no dabasgāzes apgādes traucējumiem zemu ārgaisa temperatūru un ierobežotu pārrobežu piegāžu gadījumā, kā arī nodrošinās nepieciešamo pārvades sistēmas darbības stabilitāti augsta dabasgāzes pieprasījuma apstākļos. Nodrošinātais minimālais uzglabātais dabasgāzes apjoms stiprinās Latvijas pozīcijas reģionā un sniegs papildu situācijas vadības iespējas Latvijas dabasgāzes tirgus apgādes nodrošināšanā, reģionālu dabasgāzes apgādes traucējumu gadījumā.Reģionālā dabasgāzes tirgus integrācijas rezultātā, pieaugot pieprasījumam pēc krātuves pakalpojumiem, vai arī pieaugot ziemas/vasaras dabasgāzes cenu starpībai, ietekme uz gala tarifiem būs mazāka. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Pamatojoties uz:* šobrīd spēkā esošajiem dabasgāzes apgādes tarifiem,
* spēkā esošajām nodokļu likmēm,
* dabasgāzes cenu 18,82 EUR/MWh (2018.g. februāris);

kā arī pieņemot, ka:* tirgotājiem pieejamā finansēšanas likme dabasgāzes iegādei nepieciešamā minimālā apjoma nodrošināšanai ir 2% gadā;
* tirgotāji savos piedāvājumos iekļauj viena papildu krātuves cikla uzglabāšanas izmaksas apjomam, ar kuru tie piedalās nepieciešamā minimālā apjoma nodrošināšanā (skat. Anotācijas I daļas 2. punktā);

kopējās vienotā dabasgāzes pārvades un uzglabāšanas sistēmas operatora pārvades tarifos iekļaujamās izmaksas par nepieciešamā minimālā uzglabājamā dabasgāzes apjoma nodrošināšanu var būt aptuveni 6 milj.EUR/gadā. Izsakot šīs izmaksas uz Latvijas dabasgāzes tirgum piegādātās enerģijas vienību, atbilstoši spēkā esošo pārvades sistēmas tarifu aprēķinā izmantotajai Latvijas dabasgāzes tirgus pieprasījuma prognozei 2018.gadam (14,09 TWh), nepieciešamā minimālā uzglabājamā dabasgāzes apjoma nodrošināšanas izmaksas būtu aptuveni 0,42 EUR/MWh. Šāda maksājuma ietekme uz kopējo gala patēriņam piegādāto enerģijas vienību, piemēram, iedzīvotāju grupai, kas izmanto dabasgāzi apkures vajadzībām (aptuveni 44 tūkst. lietotāju), būtu aptuveni 1,2%.  |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts atbilst Eiropas Parlamenta un Padomes regulas (ES) 2017/1938 (2017. gada 25. oktobris) par gāzes piegādes drošības aizsardzības pasākumiem un ar ko atceļ Regulu (ES) Nr. 994/2010 6. panta 2. punktam (Gāzes piegādes standarts). |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
|  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav nepieciešama |
| 2. | Sabiedrības līdzdalība projekta izstrādē | Nav nepieciešama  |
| 3. | Sabiedrības līdzdalības rezultāti | Nav nepieciešama |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | AS “Conexus Baltic Grid” un Sabiedrisko pakalpojumu regulēšanas komisija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts paredz, ka noteikumu 12.1 punktā minētā apjoma nodrošināšanas modeli vienotais dabasgāzes pārvades un uzglabāšanas sistēmas operators saskaņo ar Ekonomikas ministriju un Sabiedrisko pakalpojumu regulēšanas komisiju pirms kārtējā gada izsoles sākuma. |
| 3. | Cita informācija | Nav |

Ministru prezidenta biedrs,

Ekonomikas ministrs

 A.Ašeradens

Vīza:

Valsts sekretārs E.Eglītis

Rušenieks 67026545

Rihards.Rusenieks@em.gov.lv

1. pielikums



1. attēls. Attiecība starp gāzes daudzumu Inčukalna pazemes gāzes krātuvē, spiedienu un maksimālo izņemamo apjomu diennaktī (saskaņā ar Eiropas Komisijas pētījumu centra veikto pētījumu)